**VEDTÆGT FOR SØNDERBORGKREDSEN**

**Indholdsfortegnelse**

[KREDSENS NAVN OG DÆKNINGSOMRÅDE 3](#_Toc187404296)

[KREDSENS FORMÅL 3](#_Toc187404297)

[KREDSENS OPGAVER 3](#_Toc187404298)

[LIGESTILLING 3](#_Toc187404299)

[KONTINGENT 3](#_Toc187404300)

[PARTISKAT 4](#_Toc187404301)

[FOLKETINGSVALG 4](#_Toc187404302)

[OPSTILLINGSREGLER TIL FOLKETINGSVALG 4](#_Toc187404303)

[VALGREGLER TIL FOLKETINGSVALG 5](#_Toc187404304)

[SAMARBEJDET MED FOLKETINGSKANDIDATEN 6](#_Toc187404305)

[REGIONSRÅDSVALG 6](#_Toc187404306)

[OPGAVER FOR ANDRE LED I ORGANISATIONEN 6](#_Toc187404307)

[ØVERSTE MYNDIGHED 6](#_Toc187404308)

[BESTYRELSEN 7](#_Toc187404309)

[VALG AF KONGRESDELEGEREDE 8](#_Toc187404310)

[ØKONOMI 8](#_Toc187404311)

[VEDTÆGTSÆNDRINGER 8](#_Toc187404312)

## KREDSENS NAVN OG DÆKNINGSOMRÅDE

**§ 1** Kredsens navn er: Socialdemokratiet i Sønderborg Kredsen.

Kredsen dækker Sønderborgkredsen i Sydjyllands storkreds.

Kredsen er en del af den socialdemokratiske landsorganisation og er tilsluttet Socialdemokratiet i Region Syddanmark.

Kredsen er en nonprofit organisation.

## KREDSENS FORMÅL

**§ 2** Kredsens formål er at virke for de demokratiske, socialistiske idéers udbredelse og anerkendelse i henhold til partiets programmer og at fremme økonomiske, kulturelle og politiske interesser i overensstemmelse med idégrundlaget.

Kredsen anerkender Socialdemokratiets program og vil virke for dets gennemførelse på grundlag af partiets principprogram, lov og beslutninger.

Dette mål søges opnået ved:

* at inspirere til og koordinere politiske dialoger, uddannelse og samarbejde mellem kredsens foreninger samt formidle samarbejdet med den øvrige arbejderbevægelse.
* at formidle samarbejdet med kredsens folketingskandidat samt opstille og føre valgkamp for denne.

## KREDSENS OPGAVER

**§ 3** Kredsen varetager partiforeningernes fælles politiske og organisatoriske interesser og skal herunder:

* Arbejde for øget tilslutning til partiet, herunder rekruttere og fastholde medlemmer.
* Opstille én folketingskandidat, jf. §§ 7-9.
* Indstille forslag til kandidat(er) til regionsrådet jf. § 11.
* Bistå de lokale foreninger ved planlægningen af kommunalvalget.
* Føre valgkamp for de opstillede kandidater til Folketinget og regionsrådet samt medvirke i Europa-Parlamentsvalgkampen.
* Udføre oplysnings- og uddannelsesvirksomhed.
* Sørge for et nøje samarbejde mellem samtlige foreninger i kredsen.
* Formidle en tæt kontakt med folketingskandidaten, jf. § 10.
* Løse opgaver fra andre led i organisationen jf. § 13.

## LIGESTILLING

**§ 4** Kredsen skal ved udarbejdelse af opstillingsregler og opstilling af kandidater til politiske valg tilstræbe at sikre, at intet køn er repræsenteret med mere end 60 procent.

Stk. 2. Kredsen skal tilstræbe at sikre, at intet køn er repræsenteret med mere end 60 procent, f.eks. ved valg af bestyrelses- og hovedbestyrelsesmedlemmer, delegerede til kongresser, repræsentantskaber i regions- og kredsorganisationer, kommuneforeninger og ved udpegning af medlemmer til nævn, råd, kommissioner og udvalg.

## KONTINGENT

**§ 5** Kredsen fastlægger sit kontingent hvert år på generalforsamlingen/repræsentantskabsmødet efter nærmere regler vedtaget af hovedbestyrelsen.

Stk. 2. De vedtagne kontingentsatser skal indberettes til partikontoret efter regler vedtaget af hovedbestyrelsen.

## PARTISKAT

**§ 6** Alle, der direkte eller indirekte varetager tillidshverv på vegne af Socialdemokratiet, skal betale partiskat. Partiskatten fastsættes af generalforsamlingen/repræsentantskabet for et kalenderår ad gangen. Partiskatten opkræves af kredsens kasserer og hensættes til afholdelse af valgkampe.

Stk. 2. Partiskatten udgør 3 procent af bruttobeløbet, der udbetales til vedkommende som løn, honorar, vederlag inklusive eftervederlag, tillæg eller lignende. Der kan ikke fratrækkes nogen form for udgifter, løntab eller andet. Kassereren kan kræve dokumentation for, at det er det korrekte beløb, der er indbetalt.

Stk. 3. Partiskat skal indbetales hver måned. Hvis partiskatten ikke er betalt senest et kvartal efter forfald, bortfalder ens medlemsrettigheder (stemmeret og valgbarhed), indtil man har betalt. For beløb på mindre end 1.000 kr. årligt kan bestyrelsen beslutte årlig opkrævning. Inden den 1. april skal alt skyldigt partiskat for det foregående år være indbetalt. Manglende indbetaling af partiskat kan uden videre foranstaltning medføre tab af medlemskab. Medlemskabet bortfalder, når man modtager besked om, at man er slettet på grund af manglende indbetaling af partiskat.

## KOMMUNESVALG

**§ 7** Repræsentantskabsmødet fastsætter opstillings- og afstemningsregler. Af afstemningsreglerne skal det fremgå, om man vælger urafstemning eller repræsentantskabsafstemning. Repræsentantskabet fastlægger selv sine urafstemningsregler. Urafstemningen kan foregå elektronisk eller skriftligt, og urafstemningsmetoden skal fremgå af opstillingsreglerne.

Stk. 2. Repræsentantskabet nedsætter et kandidatudvalg, som forestår og er ansvarlig for opstilling af kandidater. Kandidatudvalget kan og har om nødvendigt pligt til at bringe kandidater i forslag. Kandidatudvalget skal bestå af repræsentanter fra bestyrelsen og DSU-medlemmer af partiet. Herudover beslutter repræsentantskabet, hvem der skal sidde i kandidatudvalget. Kandidater kan ikke sidde i kandidatudvalget.

I kandidatudvalget skal det tilstræbes at sikre, at intet køn er repræsenteret med mere end 60 procent.

Stk. 3. Kredsen skal, sammen med partiforeningerne i kredsen, føre valgkamp for den opstillede kandidat.

## OPSTILLINGSREGLER TIL FOLKETINGSVALG

**§ 8** Kredsen udpeger én kandidat for Socialdemokratiet. Kandidaterne i storkredsen opstilles sideordnet, således at samtlige kandidater opstilles i hver opstillingskreds inden for storkredsen, og således at partistemmer ikke tilfalder den enkelte kandidat. Opstilling af kandidat foretages hvert år.

Stk. 2. Såfremt en kandidat til Folketinget har frabedt sig genvalg, skal der opstilles en kandidat senest seks måneder herefter, dog senest ved valgets udskrivelse. Vælges der ikke en ny kandidat inden seks måneder, skal regionsbestyrelsen udpege en ny kandidat i samarbejde med kredsen.

Stk. 3. Hvis der ikke er opstillet kandidater af begge køn (til Folketinget) i en storkreds i regionen, skal regionsbestyrelsen opstille en suppleringskandidat af det køn, der ikke er opstillet i kredsene. Regionsbestyrelsen har suppleringskandidaten frem til udskrivelsen af næstkommende folketingsvalg eller frem til, at suppleringskandidaten selv måtte frasige sig sit mandat.

Stk. 4. Ingen medlemmer af partiet kan:

* være medlem af både Folketinget og Europa-Parlamentet.
* være medlem af både en kommunalbestyrelse og Folketinget.
* være medlem af både et regionsråd og Folketinget.
* være medlem af både et regionsråd og Europa-Parlamentet.
* være medlem af både en kommunalbestyrelse og Europa-Parlamentet.

Stk. 5. Et medlem kan stille op til mere end et politisk hverv. Dette kræver særskilt godkendelse fra de berørte, opstillende forsamlinger.

Stk. 6. Hovedbestyrelsen kan give dispensation til, at et medlem der varetager et politisk hverv og ikke længere er kandidat til dette, kan lade sig opstille og blive valgt til et andet politisk hverv.

Stk. 7. Hvis et folkevalgt medlem midlertidigt må tage orlov fra sit hverv eller helt udtræder, kan hovedbestyrelsen, hvis helt særlige forhold taler for det, træffe beslutning om at stedfortræderen kan indtræde uden at skulle søge orlov fra andre folkevalgte hverv.

## VALGREGLER TIL FOLKETINGSVALG

**§ 9** Ved opstillingen betragtes den opstillede kandidat uden videre som opstillingsberettiget igen. Forslag til kandidater til et folketingsvalg skal vedlægges en stiller erklæring, hvor mindst 25 medlemmer, bosiddende i storkredsen, ved personlig underskrift anbefaler valget af kandidaten. Hvert medlem kan kun være stiller for én kandidat. Forslag fra medlemmer skal være kandidatudvalget i hænde til den i opstillingsreglerne angivne tidsfrist. Valgbare er medlemmer af partiet, der opfylder betingelserne i partilovens § 4.

Stk. 2. Hvis der ved tidsfristens udløb kun foreligger et forslag til kandidat, betragtes den pågældende som opstillet.

Stk. 3. Valg af kandidater foregår ved urafstemning eller kompetent forsamling, hvor kun medlemmer, der ikke er i restance med kontingent og/eller partiskat, og som er medlem af en partiforening tilsluttet kredsen og bosiddende i storkredsen, har stemmeret.

Stk. 4. Foregår afstemningen på et repræsentantskabsmøde eller en generalforsamling, kan der kun afgives stemme ved personligt fremmøde.

Stk. 5. Foregår afstemningen ved urafstemning påhviler det bestyrelsen inden urafstemningen og senest 14 dage efter mødet i den kompetente forsamling at indkalde og afholde et eller flere møder, hvortil alle medlemmer i kredsen har adgang, og hvor de foreslåede kandidater får lejlighed til at fremføre deres synspunkter.

Stk. 6. I tilfælde af at valget foregår i en kompetent forsamling, og der er mere end én kandidat, skal denne opnå mindst 2/3 af de afgivne gyldige stemmer for at være valgt. I modsat fald skal kandidatlisten sendes ud til urafstemning blandt medlemmerne i kredsen.

Stk. 7. Ved urafstemning med kun to kandidater er den valgt, der får flest stemmer. Ved urafstemning med flere kandidater skal den, der vælges, have flere end halvdelen af stemmerne. Blanke og ugyldige stemmer tæller ikke med. Såfremt ingen af kandidaterne ved den første afstemning får det krævede antal stemmer, foretages en ny afstemning mellem de to kandidater, der ved første urafstemning nåede de største stemmetal. Ved denne afstemning er den valgt, der opnår størst stemmetal.

Stk. 8. Urafstemningen kan foregå elektronisk eller skriftligt, og urafstemningsmetoden skal fremgå af opstillingsreglerne. Ved elektronisk afstemning må kun anvendes de af hovedbestyrelsen godkendte elektroniske afstemningssystemer. Ved elektronisk afstemning skal medlemmer, der ikke har mulighed for at deltage i elektronisk afstemning, kunne deltage skriftligt. Ved skriftlig afstemning må kun anvendes de stemmesedler og stemmekuverter, som foreningen har ladet fremstille. På stemmesedlen anføres foreningens navn samt de foreslåede kandidater i alfabetisk rækkefølge. Herudover må stemmesedlen kun indeholde meddelelse om, hvor mange kandidater der skal/må stemmes på. Stemmekuverten, hvori stemmesedlen skal afleveres, mærkes »urafstemning«.

Stk. 9. Udsendelsen forestås af kredsbestyrelsen og sker på baggrund af de medlemsoplysninger, der er registreret i partiets medlemssystem. Sammen med stemmematerialet skal medlemmerne have tilsendt en svarkuvert, der skal benyttes ved afstemningen, og som skal være påført den af kredsbestyrelsen udpegede modtager af stemmesedlerne. Kredsbestyrelsen angiver i en følgeskrivelse til stemmematerialet den dag, hvor stemmematerialet skal være stemmemodtageren i hænde for at kunne betragtes som rettidigt indgivet.

## SAMARBEJDET MED FOLKETINGSKANDIDATEN

**§ 10** Kredsens bestyrelse skal løbende orienteres om arbejdet i Folketinget.

Stk. 2. Folketingskandidaten aflægger beretning på kredsens repræsentantskabsmøde.

Stk. 3. Kredsen skal mødes med folketingskandidaten mindst to gange om året for at drøfte arbejdet i Folketinget. Det anbefales, at det ene møde skal holdes mellem første og anden behandling af Finansloven.

## REGIONSRÅDSVALG

**§ 11** Opstilling af kandidater foretages af regionsorganisationen på baggrund af indstillinger fra kredsene i regionen.

Stk. 2. Kredsens repræsentantskabsmøde skal, i overensstemmelse med de af regionsorganisationen vedtagne opstillingsregler, indstille mindst én kandidat gerne 2 kandidater, en af hvert køn, til regionsrådsvalget og kan stille forslag om en spidskandidat. Forslag til kandidat til et regionsrådsvalg skal vedlægges en stiller erklæring, hvor mindst fem medlemmer, bosiddende i regionen, ved personlig underskrift anbefaler valget af den foreslåede kandidat. Hvert medlem kan være stiller for mere end én kandidat. Ved forslag om spidskandidat skal vedlægges en stiller erklæring, hvor mindst 25 medlemmer, bosiddende i regionen, ved personlig underskrift anbefaler valget af den foreslåede kandidat. Det gælder ikke ved ønske om genvalg. Dette gælder også, når det er repræsentantskabet, der indstiller kandidaten. Hvert medlem kan kun være stiller for én spidskandidat.

## OPGAVER FOR ANDRE LED I ORGANISATIONEN

**§ 12** Kredsen har pligt til at udføre de opgaver, der er pålagt i partiloven og yde den bistand i partiarbejdet, som partiledelsen og regionsorganisationen samt foreningerne i kredsen må anse for påkrævede.

Stk. 2. Det er bestyrelsens ansvar at registrere og ajourføre partiets medlemssystem i forhold til valgte til tillidsposter i kredsen.

## ØVERSTE MYNDIGHED

**§ 13** Kredsens øverste myndighed er kredsrepræsentantskabet, der skal holde ordinært møde inden udgangen af første kvartal. Repræsentantskabet indkaldes med en måneds varsel af bestyrelsen med foreløbig dagsorden.

14 dage inden det ordinære repræsentantskabsmøde, skal forslag, medlemmerne ønsker behandlet, indsendes til formanden, jf. stk. 6.

Den endelige dagsorden skal sendes til alle medlemmer senest ti dage før generalforsamlingen/repræsentantskabsmødet.

Stk. 2. Under helt særlige omstændigheder, hvor det er lovstridigt eller ikke anbefalelsesværdigt at samles i det antal, der sædvanligvis deltager i repræsentantskabsmødet, kan bestyrelsen træffe beslutning om, at repræsentantskabsmødet kan afholdes udelukkende elektronisk.

Stk. 3. Vælges kredsrepræsentantskabet som den øverste kompetente forsamling, vil kredsrepræsentantskabet være kredsens øverste myndighed bestående af delegerede valgt på foreningsgeneralforsamlingerne samt kredsbestyrelsen. Delegerede kan kun udøve deres stemmeret ved personligt fremmøde. Alle medlemmer i kredsen har adgang til kredsrepræsentantskabsmødet med taleret men uden stemmeret.

Stk. 4. Vælges repræsentantskabsmodellen, tildeles den enkelte partiforening delegerede således: For hver påbegyndt 50 medlemmer opnås én delegeret. Ved beregningen af foreningernes repræsentationsret regnes med det medlemstal, for hvilket der i gennemsnit er betalt kontingent til partikontoret i det sidste regnskabsår. Kun medlemmer, der opfylder partilovens § 4, kan vælges som delegeret.

Stk. 5. Dagsordenen for mødet i repræsentantskabet skal indeholde:

1. Bestyrelsens beretning inklusive aktivitets- og uddannelsesplan for det kommende år.
2. Fremlæggelse af regnskab med revisorernes bemærkninger.
3. Forslag til budget.
4. Beretning fra regionsrådsgruppen og politisk beretning fra folketingskandidaten.
5. Valg til bestyrelsen af: Formand, kasserer, og minimum tre bestyrelsesmedlemmer.

Formand og kasserer og vælges særskilt. Kassereren skal være myndig. Herudover vælges bestyrelsessuppleanter, to revisorer samt to revisorsuppleanter. Valgbare er medlemmer af partiforeninger i kredsen, der ikke er i restance med kontingent og/eller partiskat jf. § 6 stk. 2. Antallet af bestyrelsesmedlemmer/suppleanter bør tilpasses de lokale forhold.

1. Fastsættelse af kontingent.
2. Fastsættelse af partiskattens størrelse, (minimum 2 procent).
3. Indkomne forslag.

Stk. 6. Indsendte forslag kan kun komme til behandling efter forudgående vedtagelse i en foreningsbestyrelse og skal være indsendt til kredsbestyrelsen senest 14 dage forud for mødet. Forslagsberettigede er også kredsbestyrelsen.

Stk. 7. Indkomne forslag skal tilsendes de delegerede senest ti dage før det ordinære møde i repræsentantskabet sammen med indkaldelse og dagsorden.

Stk. 8. Kredsbestyrelsen kan beslutte at afholde ekstraordinært møde i repræsentantskabet. Herudover skal bestyrelsen indkalde ekstraordinært møde i repræsentantskabet, hvis en foreningsgeneralforsamling, med angivelse af motiveret dagsorden, begærer det. Det ekstraordinære møde skal afholdes tidligst otte dage og senest 14 dage efter, at anmodningen er modtaget.

## BESTYRELSEN

**§ 14** Mellem møderne i repræsentantskabet ledes kredsen af en bestyrelse, der er valgt på repræsentantskabsmødet.

Stk. 2. Bestyrelsen består af formand, næstformand, kasserer og sekretær valgt på repræsentantskabsmødet, formændene fra partiforeningerne i kredsen, samt Gruppeformand fra byrådet. Formand, sekretær og næstformand, kasserer vælges særskilt. Kassereren skal være myndig.

Stk. 3. Adgangsberettiget er: Borgmesteren (Hvis vi har en), en repræsentant fra Regionen, kommuneforeningsformænd i kredsen samt formændene for udvalg nedsat af repræsentantskabet.

Kredsens folketingskandidat er observatør i bestyrelsen.

Den lokale DSU-afdeling har mulighed for at udpege et lokalt medlem af DSU som observatør, der samtidig er medlem af partiet.

Stk. 4. Bestyrelsen fastsætter selv sin forretningsorden, herunder hvem der i øvrigt er adgangsberettiget til bestyrelsens møder.

## VALG AF KONGRESDELEGEREDE

**§ 15** Kredsen har to delegerede på kongressen, hvoraf den ene er kredsformanden. Den anden vælges af den kompetente forsamling. Der skal vælges stedfortrædere for begge kongresdelegerede. For at kunne blive valgt som kongresdelegeret, skal man opfylde betingelserne i partilovens § 4.

Stk. 2. Kongresdelegerede har ansvar for at informere, indhente og afstemme holdningerne i de lokale partiforeninger.

## ØKONOMI

**§ 16** Kredsens regnskabsår er fra den 1. januar – 31. december.

Stk. 2. Kredsen skal bruge midler på medlemsaktiviteter og henlægge midler til folketings- og regionsrådsvalg. Bestyrelsen er ansvarlig for disse midler.

Stk. 3. Tegningsrettigheder: Kredsen tegnes af formand og kassereren i fællesskab. Repræsentantskabsmødet kan tillade, at formanden og kassereren får betalingskort til kredsens brug, hvis der samtidig fastsættes klare regler for anvendelsen. Herunder særskilt give kassereren tilladelse til at benytte Homebanking via egen hjemmecomputer.

Formanden og kassereren skal ligeledes have ene fuldmagt til aktivitetskontoen.

Stk.4. Indtægtsgivende aktiviteter: Kredsen har lov til at bruge muligheden for at tilrettelægge indtægtsgivende aktiviteter f.eks. Lottospil mm. Støtteforeninger til Kredsen, med eget p. nr. og vedtægter, kører selv deres regnskaber, som fremlægges og godkendes på Kredsens repræsentantskabet.

Formand og kasserer bemyndiges endvidere til at meddele eneprokura til lederen af “indtægtsgivende aktiviteter” til en aktivitetskonto. Lederen har mulighed for at benytte Homebanking via egen hjemmecomputer, dog således at kassereren har kigge-adgang til denne netbank.

Stk. 5. Køb, salg samt pantsætning af jord og fast ejendom skal godkendes af repræsentantskabet.

## VEDTÆGTSÆNDRINGER

**§ 17** Afvigelse fra standardvedtægten kan kun ske efter en repræsentantskabsbeslutning med 2/3 flertal og må ikke være i strid med partilovenes ånd og bogstav.

Stk. 2. Tvivlstilfælde kan indbringes for hovedbestyrelsen.

Stk. 3. Såfremt der ikke på et repræsentantskabsmøde er vedtaget anden vedtægt for kredsen, eller der ikke er foretaget tilretning i forhold til vedtagne ændringer i partiloven, er denne standardvedtægt for kredse gældende. Som øverste myndighed anvendes den hidtil anvendte i kredsen.

*Vedtaget af Socialdemokratiets Hovedbestyrelse, december 2024*

Hermed vedtaget d. 02.04.2025

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_

Formand (underskrift) Dirigent (underskrift)